b'\n_START_ARTICLE_\nDragan Ogurli\xc4\x87\n_START_PARAGRAPH_\nDragan Ogurli\xc4\x87 (Rijeka, 30. travnja 1963.), hrvatski novinar, nakladnik i pisac, direktor Izdava\xc4\x8dke ku\xc4\x87e Naklada Val iz Rijeke.\n_START_SECTION_\n\xc5\xbdivotopis\n_START_PARAGRAPH_\nOsnovnu \xc5\xa1kolu i gimnaziju zavr\xc5\xa1io u Rijeci, a studij sociologije na Filozofskom fakultetu u Zagrebu. Od 1989. godine radi u rije\xc4\x8dkom "Novom listu" kao novinar i urednik. Od 2012. na \xc4\x8delu je Izdava\xc4\x8dke ku\xc4\x87e Adami\xc4\x87 kao direktor i glavni urednik. Od svibnja 2017. vlasnik je i urednik izdava\xc4\x8dke ku\xc4\x87e Naklada Val, te Knji\xc5\xbeare Val u Ul. Ivana Zajca 20/II u sredi\xc5\xa1tu Rijeke ( (www.naklada-val.hr; 051/606-155).  _NEWLINE_Objavio je petnaest autorskih knjiga, a vi\xc5\xa1e od stotinu uredio i priredio. Kao novinar objavio velik broj reporta\xc5\xbea, feljtona, pripovijesti i raznog drugog \xc5\xa1tiva u razli\xc4\x8ditim publikacijama. Kao direktor Izdava\xc4\x8dke ku\xc4\x87e Adami\xc4\x87 od po\xc4\x8detka 2012. do konca 2016. potpisao kao urednik svih 65 objavljenih naslova. Najuspje\xc5\xa1niji me\xc4\x91u njima su "Smijeh slobode" (autor Boris Paveli\xc4\x87,\xc4\x8detiri izdanja), "Razgovori sa Smojom" (Boris De\xc5\xbeulovi\xc4\x87, dva izdanja), "Blago Jadrana" (autori Danijel Frka i Jasen Mesi\xc4\x87), "Zovem u vezi posla" (Boba \xc4\x90uderija), monografija Grabovac, te monografije Primorsko-goranske \xc5\xbeupanije, Rijeke i Opatije, slikovnice, etno kuharice, zbirke poezije i \xc4\x8dakavske zbirke. U Nakladi Val nastavlja objavljivati recentna izdanja (Monografija Radoi\xc4\x8di\xc4\x87, Monografija Op\xc4\x87ine Kanfanar, O vremenu i klimi Rijeke i Kvarnera...), a u Rijeci otvara ured i knji\xc5\xbearu.     _NEWLINE_Kao autor sustavno objavljuje od 1980. godine u omladinskim listovima i \xc4\x8dasopisima. Pokreta\xc4\x8d je i glavni urednik srednjo\xc5\xa1kolskog magazina "Kult" (1981/82). Kasnije je vi\xc5\xa1egodi\xc5\xa1nji urednik kulturne rubrike zagreba\xc4\x8dkog "Studentskog lista", i glavni urednik (1986.). \xc4\x8clan je redakcije Pitanja, a sura\xc4\x91uje u Poletu, Dometima, Republici, Reviji, Poljima, Modroj lasti, Rivalu te u Quorumu, u \xc4\x8dijoj biblioteci objavljuje prvu knjigu - kra\xc4\x87i roman "Specijalne cipele" (1987). U koautorstvu s E. Jurkovi\xc4\x87em 1989. objavio je knjigu kratkih pri\xc4\x8da "Paralelni slalom", a 1993. i "Najljep\xc5\xa1e pri\xc4\x8de - Paralelni slalom 2", kasnije izvo\xc4\x91enih kao predstave Otvorene scene Belveder, Ri Teatra, Tavalona itd.._NEWLINE_Tijekom Domovinskog rata izvje\xc5\xa1tava sa svih hrvatskih boji\xc5\xa1ta.  _NEWLINE_Godine 1993. nagra\xc4\x91en je "Zlatnim perom" Dru\xc5\xa1tva novinara Hrvatske za knjigu "Svjedo\xc4\x8danstva hrvatskog domovinskog rata 91/92. - dnevnik reportera". Godine 1995. objavljuje neobi\xc4\x8dnu knjigu portreta "Ljudi s kraja stolje\xc4\x87a", te monografiju "Radio Rijeka - prvih 50 godina"._NEWLINE_Dobitnik je Nagrade grada Rijeke za knjigu "Primorske bajke i pripovijetke" (1996.), koja je do\xc5\xbeivjela ukupno tri izdanja (dva hrvatska i japansko). Slijedi kronistorija legendarnog broda "Barba Rude - brod bez voznog reda" (1998.), i "Jadranske legende" u izdanju "Adami\xc4\x87a" (prvo izdanje, travanj 2001.). _NEWLINE_Sredinom 2001. objavljuje drugu iz serije knjiga o neobi\xc4\x8dnim ljudima i njihovim sudbinama, "Ljudi na prijelazu stolje\xc4\x87a" (ICR, Gorin), a u Istri pokre\xc4\x87e "Kanfanarski list" (2000) i "Barbanski glasnik" (2001).  _NEWLINE_Dobitnik je jo\xc5\xa1 jedne nagrade HND-a "Marija Juri\xc4\x87-Zagorka" 2006. (zajedno s kolegama iz zagreba\xc4\x8dkog dopisni\xc5\xa1tva) za najbolje ure\xc4\x91enu rubriku Pressalije u subotnjem prilogu Novog lista "Profil" kojemu je urednik od 2002. do 2005.  Problematikom rije\xc4\x8dkih i su\xc5\xa1a\xc4\x8dkih vatrogasaca bavi se u knjigama 100 godina vatrogastva na Su\xc5\xa1aku (1999) i Rije\xc4\x8dke vatre (Povijest vatrogastva u Rijeci 1802-2004, Rijeka 2004). Od 2003. do 2006. pokreta\xc4\x8d je glavni urednik magazina Zvijezde (astrologija, alternativa, kultura \xc5\xbeivljenja).  _NEWLINE_Od 2005. glavni je urednik magazina Primorsko-goranske \xc5\xbeupanije Zeleno i plavo, urednik Revije PG\xc5\xbd i engleskog izdanja "Green & Blue". _NEWLINE_Godine 2008. dovr\xc5\xa1ava i objavljuje obimnu monografiju "Rijeka u Domovinskom ratu"ve\xc4\x87im dijelom zasnovanu na do sada nekori\xc5\xa1tenim vojnim dokumentima, nepoznatim \xc5\xa1iroj javnosti, koji pru\xc5\xbeaju sliku posebnosti i velike uklju\xc4\x8denosti Rijeke i Hrvatskog primorja u pravodobne obrambene pripreme" (gen.Anton Tus). S legendarnim rije\xc4\x8dkim umjetnikom Vjekoslavom Vojom Radoi\xc4\x8di\xc4\x87em 2010. objavljuje knjigu pripovijedaka "\xc5\xa0torije", a u izdanju Naklade Val 2017. i obimnu monografiju Vjekoslava Voje Radoi\xc4\x8di\xc4\x87a: SAN. U sije\xc4\x8dlnju 2019. objavljuje zbirku pri\xc4\x8da, predaja i legendi "Gdje Perun spava" (jadranske legende) s ilustracijama Voje Radoi\xc4\x8di\xc4\x87a. _NEWLINE_Autor je i nekoliko drama (Enciklopedija \xc5\xbeivih, Macondu nema tko da pi\xc5\xa1e, Koma, Povratnik). Uvr\xc5\xa1ten je u vi\xc5\xa1e antologija i panorama Quorumove i Rivalove generacije, kao i izbor "Croatian drama" (Croatian Centre of ITI-UNESCO, 1999). Prevo\xc4\x91en je na engleski, slovenski, talijanski, norve\xc5\xa1ki, njema\xc4\x8dki i japanski. Od samog osnutka \xc4\x8dlan je Dru\xc5\xa1tva hrvatskih pisaca, sa \xc4\x8dlanskom iskaznicom br. 24. Od 2018. kolumnist je portala Torpedo media._NEWLINE_\xc5\xbdivi i radi u Rijeci.'